10 maniere waarop jý die wêreld kan verander | Netwerk24
Deur Lindie van Gass, Universiteit van die Vrystaat 16 Mei 2019 12:57
Lindie van Gass. Foto: Martin de Kock
Daar is gemak in afstand.
As ons onsself distansieer van verantwoordelikheid, kan ons mos rustig slaap in die aande met die wete dat iemand anders sal sorg of sal doen. Of nie sal sorg of doen nie – in watter geval ons dan kan vinger wys.
LEES OOK: Kan etiese gedrag aangeleer word?
Op 8 Mei 2019 het miljoene Suid-Afrikaners ’n kruisie gaan trek vir verandering. Vir massas het die kruisie beteken dat hulle deel nou gedoen is.
Nou kan ons sit en wag dat die politieke partye iets doen omtrent alles waarmee ons nie gelukkig is nie en indien dié poging misluk, mag ons die skuld aan iemand anders toeken.
Hier is ’n realiteitskok: Ons kan nie die wêreld verander sonder om ons eie hande vuil te kry nie. En nee, die merk op jou duim tel beslis nie as vuil genoeg nie.
Dieselfde beginsel geld as jy net ’n monetêre tiende gee elke maand sodat jy met vrede in jou hart aanploeter met jou lewe sonder te veel skuldgevoel. Dis skokkend wat ons alles sal doen om, sonder om ’n vinger hoef te lig, ons gewetes te sus.
Verandering is in ons almal se hande en dit kan jou lewe ongelooflik verryk. Ek en jy kan ’n verskil maak in Suid-Afrika (of waar ook al ons onsself bevind).
Hier is vir jou solank tien voorbeelde (deel gerus jou eie idees):
1. Gee jou tyd en jou talente. Bied verniet klasse aan by skole waar die kinders nie toegang het daartoe of dit kan bekostig nie. As jy goed is in houtwerk, maak ’n mooi meubelstuk en gee dit vir iemand. Gebruik die talente waarmee jy geseën is.
2. Reël ’n skoonmaaksessie in jou area.
3. Raak betrokke by ’n liefdadigheidsorganisasie in ander maniere as net finansieel.
4. Wees ’n voorbeeld; wees teenwoordig. Moeder Theresa het gesê: “As jy die wêreld wil verander, gaan huis toe en wees lief vir jou familie.” Sit neer die fone en tablette. Skakel die televisie af. Geniet weer saam aandete om ’n tafel.
5. Wees kleurblind. Wees blind vir ras, taal, geslag, seksuele oriëntasie, of rugbyspan. Behandel almal met dieselfde respek as wat jy verwag, of selfs meer.
6. Leer by mekaar en van mekaar. Leer woorde in ander tale en tradisies en selfs kos. Ons is ryk aan diversiteit in hierdie land – vier dit. Praat met mense wat van jou verskil.
7. Plaas jouself altyd in ander se skoene. Voordat jy oordeel of kwaad raak, luister en sien die situasie vanuit ’n ander perspektief. Soms gaan dit nie oor aktiewe verandering nie, maar net om bewus te wees van ’n probleem.
8. Gesels. Vra die kassier hoe dit met hom/haar gaan, stop die vreemdeling en sê jy vrek oor hul lipstiffie of skoene. Leer lewenslesse by jou Uber-bestuurder.
9. Sing hardop in jou kar. Ek belowe jou, iemand kyk en iemand glimlag en het pas vir ’n oomblik vergeet van al die hartseer in hul hart.
10. Miskien moet ons ’n aksie reël om die riviere vol brandewyn te maak – dit sal heel moontlik alle ander idees oortref.
Jy hoef nie noodwendig nuwe dinge te gaan doen of geld uit te gee nie. Jy kan begin deur die dinge wat jy reeds doen, net anders te doen.
Verander die wêreld een glimlag op ’n slag. As jy glo dit wat jy doen is reg en gaan help, ontkoppel jouself van die uitkoms.
Verander die wêreld een glimlag op ’n slag.
Stuur dit die wêreld in en laat jou dade en woorde hul eie koers neem. Alles moet by iemand begin; wees die oorsaak van ’n rimpeleffek. Jou aksies, nes daardie kruisie, is belaai met hoop en mag.
Jy kan sê jy het nie tyd nie. Jy weet nie of dit gaan help nie. Hoekom moet jy iets goed doen as die ander mense nie ook help nie? Wat maak een lewe saak?
Ek weet nie. Ek dink dit skep hoop.
Hoop vir ’n beter more, hoop dat iemand gelukkiger gaan slaap vanaand. Want as ons nie hoop het nie, wat het ons?
Lindie van Gass (24) het BCom(Beleggingsbestuur), BCom(Hon)(Beleggingsbestuur) en MCom(Finansiële Wetenskappe) studeer en doen tans 'n nagraadse diploma in finansiële beplanning aan die Universiteit van die Vrystaat. Sy het op 'n plot groot geword net buite Mooinooi.